Parra se Blog: VERHOUDINGS LAAT DIE WêRELD DRAAI
Met erkenning aan: Dawie van Schoor
Vreugde kom in klein porsies – soos in daardie koffie wat jy saam met ‘n vriend drink. Of in ‘n onbeplande kuier saam met iemand wat jy onverwags raakloop. Die saam huil,saam lag en saam deel. Daardie hans-op-die-skouer oomblikke. Die lewe gaan oor vehoudings, 24/7. Het jy geweet dat selfs jou brein so ontwerp is dat jy in bykans ‘ tiende van ‘n sekonde vinniger besluite oor mense neem as oor ander dinge?
‘n Onlangse studie het bevind dat wanneer ons rustig rondsit en niks doen nie, dan is ons brein besmoontlik besig om ons verhoudings van naderby te bekyk en onder die soeklig te plaas.
Die Here het ons ontwerp om lief te hê. Om liefde te ontvang en om liefde uit te deel. Om spandabelrig met ons GEE daarvan te wees. Ons is bedraad vir verhoudings. Ons is ontwerp om diep gevoelens van medelye en liefde en samehorigheid te kan ervaar. Moenie dit vroegjaar al prys gee en nogeens ‘n slaaf van vol programme, vergaderings en aktiwiteite en gejaag na “dinge” word nie.
Jou geloof moet verhouding –gedrewe wees, nie taak-gedrewe nie. Jou geloof gaan nie oor al die dinge wat jy vir die here doen nie, maar oor die verhoudings wat jy bou. Dit gaan oor dinge wat jy stilweg doen vir mense met regte name en adresse. Dit gaan daaroor om ‘n tikkie van jou menswees op ander te laat “afgee”. Om waarde toe te voeg en terselfde tyd ook self ‘n ryker mens te word
Wees vanjaar daar vir mense naby aan jou. Wees ook daar vir diegene wat onverwags jou pad kruis. Verras hulle met jou omgee.
Seën hulle met jou liefde
Voorwaar so. Mag ek dit vanjaar besonderlik uitleef.